Semantic social modeling of online user - generated content
Authors: Ραζής Γεράσιμος 
Published: September 2021

Η παρούσα διδακτορική διατριβή πραγματεύεται θέματα και προβλήματα διαχείρισης πληροφοριών που προκύπτουν εντός των Διαδικτυακών Κοινωνικών Δικτύων (Online Social Networks), καθώς και θέματα συλλογικής ευφυΐας προς την κατεύθυνση της αυτοματοποιημένης αναπαράστασης γνώσης. Σε αυτό το πλαίσιο ακολουθούνται τρεις ερευνητικές κατευθύνσεις συγκεκριμένα: i) η έννοια της επιρροής στα κοινωνικά δίκτυα και η ανεύρεση οντοτήτων σε αυτά με μεγάλη επιρροή, ii) το περιεχόμενο που δημιουργείται από τους χρήστες και ο ρόλος της σημασιολογίας στην ανάλυση των κοινωνικών δικτύων, και iii) η ποιοτική αξιολόγηση του διαχεόμενου περιεχομένου. Παρουσιάζουμε αποτελεσματικές και κλιμακώσιμες μεθόδους, εστιασμένες σε συγκεκριμένα προβλήματα των προαναφερθεισών κατευθύνσεων, με τελικό σκοπό να προταθούν νέες μέθοδοι στην αιχμή της έρευνας. Στην πρώτη ερευνητική κατεύθυνση, μελετάμε πώς μπορούμε να μετρήσουμε την κοινωνική επιρροή και ποια είναι τα πεδία εφαρμογής της. Για το σκοπό αυτό, δημιουργήσαμε μια δημοσίως διαθέσιμη υπηρεσία με στόχο τον υπολογισμό και την κατάταξη της επιρροής και της επίδρασης λογαριασμών στο Twitter. Αυτή η υπηρεσία ενσωματώνει θεωρητικές πτυχές της μέτρησης επιρροής οι οποίες απορρέουν από κοινωνικές λειτουργίες που αξιολογούν i) την κοινωνική δραστηριότητα ενός λογαριασμού στο Twitter (π.χ. tweets, re-tweets, απαντήσεις), ii) την κοινωνική δημοτικότητα (π.χ. ακολούθους (followers), ακολουθούμενους (following)), και iii) τον αντίκτυπο στο κοινωνικό δίκτυο (π.χ. διάχυση περιεχομένου, κοινωνική αναγνώριση ). Στη δεύτερη ερευνητική κατεύθυνση, διερευνάται ο ρόλος της σημασιολογίας στα Διαδικτυακά Κοινωνικά Δίκτυα και η υιοθέτηση τεχνολογιών Σημασιολογικού Ιστού οι οποίες μπορούν να χρησιμοποιηθούν για την ανίχνευση παρόμοιων χρηστών καθώς και θέματα εξατομίκευσης χρήστη (π.χ. ενδιαφέροντα και προτάσεις ). Υπό αυτό το πρίσμα, ορίζουμε ένα οντολογικό σχήμα με σκοπό τη σημασιολογική αναπαράσταση των αναλυτικών στοιχείων (analytics) των κοινωνικών δικτύων, συμπεριλαμβανομένων των δομικών πτυχών των λογαριασμών Twitter, των διαχεόμενων οντοτήτων, καθώς και των κοινωνικών σχέσεων. Επιπροσθέτως, προτείνουμε μια μεθοδολογία για την ανεύρεση και πρόταση παρεμφερών λογαριασμών στο Twitter, με βάση αποκλειστικά το διαχεόμενο περιεχόμενο. Συν τοις άλλοις και με βάση τις σχέσεις ομοιότητας, παρουσιάζουμε μια προσέγγιση για την αυτόματη σήμανση των λογαριασμών Twitter εκμεταλλευόμενοι πληροφορίες από το σύννεφο των «Συνδεδεμένων Ανοιχτών Δεδομένων» (Linked Open Data cloud), και συγκεκριμένα σύμφωνα με θεματικές κατηγορίες από τη γνωσιακή βάση DBpedia. Τέλος, συμβάλλουμε στο πεδίο της Επέκτασης Ερωτημάτων (Query Expansion) προτείνοντας μια αλγοριθμική προσέγγιση, η οποία επεκτείνει το ερώτημα ενός χρήστη μέσω της δημιουργίας ενός συνόλου προτάσεων το οποίο αποτελείται από τις πιο δημοφιλείς και ενημερωμένες οντότητες του Twitter. Τέλος, στην τρίτη ερευνητική κατεύθυνση, αντιμετωπίζουμε το πρόβλημα της ποιοτικής αξιολόγησης του περιεχομένου που παράγουν οι χρήστες χρησιμοποιώντας την κοινωνική επιρροή και τη σημασιολογία. Καταλήγουμε στο συμπέρασμα ότι οι δύο πρώτες ερευνητικές περιοχές μπορούν από κοινού με την τρίτη να παράσχουν χρήσιμες πληροφορίες, όταν θέλουμε να αναπαραστήσουμε τις δυναμικές ιδιότητες του περιεχομένου με που έχει μεγάλο αντίκτυπο καθώς και της δυναμικής του ροής.